SKRIFTLIG FORESPØRGSEL P-0355/01

af Carlos Carnero González (PSE) til Kommissionen

(6. februar 2001)

Om: Nye og alvorlige oplysninger om ukorrekt anvendelse af EU-midler til uddannelses- og beskæftigelsesformål i IMEFE under byrådet i Madrid

Spansk presse oplyser i dag i fortsættelse af de forlydender, der har været fremme siden 29. januar 2001, at Ricardo Peydró, leder af det kommunale beskæftigelsesinstitut under byrådet i Madrid (IMEFE), i går udtalte, at det af ham ledede institut vil indgive begæring om strafforfølgning af firmaet Ifomar for bedrageri og dokumentfalsk, og at han endvidere bekræftede, at der forelå tilstrækkelige indicier, som pegede i retning af, at omtalte firma havde foregivet at afholde kurser i fængsler, som rent faktisk ikke var blevet afholdt, men som var blevet betalt med midler fra kommunen og EU.

Disse oplysninger underbygger den seneste uges alvorlige forlydender i pressen, som foranledigede mig til at indgive en prioriteret skriftlig forespørgsel om dette emne den 29. januar 2001.

Efter min opfattelse er det absolut nødvendigt, at Kommissionen hurtigt og effektivt træffer foranstaltninger, således at såvel de virksomheder, der anvender de af IMEFE forvaltede midler på korrekt vis og rent faktisk udfører et meget vigtigt socialt uddannelses- og beskæftigelsesfremmende stykke arbejde, som de pågældende elever ikke kommer til at lide under visse skrupelløse personers handlinger.

Hvorledes agter Kommissionen på baggrund af disse påståede bedragerier og i overensstemmelse med gældende EU-lovgivning at skabe sig et indgående kendskab til de omtalte forhold og sikre en korrekt anvendelse af de europæiske skatteyderes penge og dermed kontinuitet i uddannelses- og beskæftigelsesprogrammerne? Har Kommissionen allerede rettet henvendelse til de kompetente og berørte spanske myndigheder dvs. byrådet i Madrid eller har disse kontaktet Kommissionen?

Samlet svar afgivet på Kommissionens vegne af Anna Diamantopoulou på skriftlige forespørgsler P-0303/01 og P-0355/01

(26. marts 2001)

I overensstemmelse med den sjette betragtning i Rådets forordning (EØF) nr. 2082/93 af 20. juli 1993 om ændring af forordning (EØF) nr. 4253/88 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(1), og artikel 8, stk. 3 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2) for programmeringsperioden 2000-2006, hører gennemførelsen af foranstaltningerne under medlemsstaternes ansvarsområde.

Kommissionen, som ikke forvalter fondene direkte, har derfor i skrivelse af 1. februar 2001 anmodet den spanske myndighed med ansvar for gennemførelsen af Den Europæiske Socialfond om at foretage den nødvendige efterprøvelse af de oplysninger, der blev bragt den 29., 30. og 31. januar i den spanske avis El país.

Det spanske arbejdsministerium oplyste i telefax af 1. februar 2001 Kommissionen om, at dens tjenestegrene den 31. januar 2001 havde anmodet Instituto Municipal de Empleo i Madrid om oplysninger om, hvorvidt Europæiske Socialfond havde deltaget i finansieringen af de uddannelseskurser, der var nævnt i pressen.

Når arbejdsministeriet officielt har fremsendt sine konklusioner til Kommissionen, og hvis det skulle vise sig, at midler fra Den Europæiske Socialfond er blevet brugt på uregelmæssig vis, vil medlemsstaten og Kommissionen foretage de relevante finansielle justeringer i henhold til gældende procedurer i Fællesskabet og Spanien.

Det Europæiske Kontor for Bekæmpelse af Svig (OLAF) har meddelt, at det er informeret om presseartiklerne, og at det vil tage kontakt til de nationale myndigheder med ansvar for indgivelse af meddelelser i henhold til Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område(3).

(1) EFT L 193 af 31.7.1993.

(2) EFT L 161 af 21.6.1999.

(3) EFT L 178 af 12.7.1994.